གསུམ་པ་འཆད་པ་ལ།དམིགས་བརྟགས་ལས།དབང་པོ་རྣམ་པ་རིག་པའི་རྒྱུ།།ཕྲ་རབ་རྡུལ་དག་ཡིན་མོད་ཀྱང་།།དེ་མི་སྣང་ཕྱིར་དེ་ཡུལ་ནི།།རྡུལ་ཕྲན་མ་ཡིན་དབང་པོ་བཞིན།།ཞེས་དབང་པོ་རྣམ་པ་རིག་པ་སྟེ།མིག་སོགས་དབང་པོའི་ཤེས་པའི་རྒྱུ་རྡུལ་ཕྲ་རབ་དག་ཡིན་མོད།ཅི་སྟེ་ཡིན་དུ་ཆུག་ཀྱང་།དབང་ཤེས་ལ་རྡུལ་ཕྲ་རབ་རང་འདྲའི་རྣམ་པ་དེར་མི་སྣང་བའི་ཕྱིར།དབང་ཤེས་དེའི་སྣང་ཡུལ་ནི་རྡུལ་ཕྲན་མ་ཡིན་ཏེ།དཔེ་ན།མིག་གི་དབང་པོ་དབང་ཤེས་ཀྱི་རྒྱུ་ཡིན་ཡང་དེའི་དམིགས་ཡུལ་མ་ཡིན་པ་ཁྱེད་ཅག་གི་འདོད་པ་བཞིན་ནོ།།རིགས་པ་ནི།གཟུགས་ཆོས་ཅན།དབང་པོ་ཤེས་པའི་དམིགས་རྐྱེན་མ་ཡིན་ཏེ།ཕྱི་རོལ་གྱི་རྡུལ་ཕྲ་རབ་རེ་རེ་བ་དེའི་གཟུང་དོན་མ་ཡིན་པ་གང་ཞིགདེ་དག་འདུས་པའང་དེ་ལྟར་མ་ཡིན་པའི་ཕྱིར།དང་པོ་དེ་ཐལ།དེ་དབང་ཤེས་ལ་མི་སྣང་བའི་ཕྱིར།མ་གྲུབ་ན།རྡུལ་ཕྲ་རབ་དག་ཆོས་ཅན།རང་འདྲའི་རྣམ་པ་གཏད་སྟོབས་ཀྱིས་དབང་ཤེས་ཡུལ་གྱི་རྣམ་ལྡན་དུ་སྐྱེད་བྱེད་ཡིན་པ་ཐལ་ལོ།།འདོད་མི་རིགས་ཏེ།ཆ་མེད་ཡིན་པའི་ཕྱིར།གཟུགས་མི་རྟག་པ་ཡང་གཟུགས་འཛིན་དབང་ཤེས་ཀྱི་དམིགས་རྐྱེན་ཇི་ལྟར་ཡིན་དཔྱད་པར་བྱའོ།།རྟགས་གཉིས་པ་དེ་ཐལ།འདུས་པ་རྫས་སུ་མེད་པའི་ཕྱིར།དེ་ཡང་དམིགས་རྟགས་ལས།གང་ལྟར་སྣང་དེ་དེ་གཉིས་ལས།།རྫས་སུ་མེད་ཕྱིར་ཟླ་གཉིས་བཞིན།།ཞེས་ཀྱང་གསུངས་སོ།།